„ Okkar hlutverk hér er að heimsækja kjörstaði og fylgjast með kosningunum , að allt sé eins og það eigi að vera , “ segir Kolbeinn Óttarsson Proppé , þingmaður Vinstri grænna , sem er staddur við kosningaeftirlit í Hvíta-Rússlandi . Kolbeinn er þar á vegum Öryggis - og samvinnustofnunar Evrópu en þingkosningar fara fram í landinu á morgun . Þá verður kosið um 110 sæti í neðri deild þingsins en síðustu kosningar fóru fram 2016 . „ Flokkakerfið hérna er öðruvísi en við eigum að venjast heima á Íslandi en ég er farinn að þekkja stóru línurnar . Þetta eru einmenningskjördæmi og mismargir frambjóðendur í hverju . Þeir eru þrír í því kjördæmi sem ég sinni eftirliti við . “ Hann segir magnaða upplifun að koma til Hvíta-Rússlands . „ Sérstaklega til þessara minni bæja hvar ég er við eftirlit . Höfuðborgin Minsk er risastór borg , blanda af nokkur hundruð ára byggingum , stórkarlalegum húsum frá sovéttímanum og nútímalegum húsum með fjölda ljósaskilta . “ Sveitin sé yndisleg , fólkið vinalegt og umhverfið fallegt . „ Að einhverju leyti er þetta eins og að fara aftur í tímann og þar sem ég er gömul sál hentar það mér vel , “ segir Kolbeinn að lokum .